**ՏԵՂԵԿԱՆՔ**

**«Ռամազյանն ընդդեմ Հայաստանի» (թիվ 54769/10 գանգատ), «Լևոն Ալիխանյանն ընդդեմ Հայաստանի» (թիվ 6818/10 գանգատ), «Փարսադանյանն ընդդեմ Հայաստանի» (թիվ 5444/10 գանգատ), «Վարդանյանը և Հախվերդյանն ընդդեմ Հայաստանի» (թիվ 4178/10 գանգատ), «Մաշինյանը և Ռամազյանն ընդդեմ Հայաստանի» (թիվ 65124/09 գանգատ), «Մհեր Ալիխանյանն ընդդեմ Հայաստանի» (թիվ 4413/10 գանգատ) գործերով Մարդու իրավունքների եվրոպական դատարանի կայացրած վճիռների վերաբերյալ**

**Գործերի ելակետային տվյալները**

Մարդու իրավունքների եվրոպական դատարանը (այսուհետ՝ Եվրոպական դատարան) 2019 թվականի փետրվարի 14-ին հրապարակել է *«Ռամազյանն ընդդեմ Հայաստանի», «Լևոն Ալիխանյանն ընդդեմ Հայաստանի», «Փարսադանյանն ընդդեմ Հայաստանի», «Վարդանյանը և Հախվերդյանն ընդդեմ Հայաստանի», «Մաշինյանը և Ռամազյանն ընդդեմ Հայաստանի»* և *«Մհեր Ալիխանյանն ընդդեմ Հայաստանի»* գործերով վճիռները, որոնցով արձանագրել է Մարդու իրավունքների եվրոպական կոնվենցիային (այսուհետ՝ Կոնվենցիա) կից թիվ 1 արձանագրության 1-ին հոդվածի խախտում:

**Գործերի փաստական հանգամանքները**

Սույն գործերով դիմումատուները Թեղուտ և Շնող գյուղերի բնակիչներ են: Նրանք այս գյուղերում գտնվող վարելահողերի սեփականատերեր են եղել, որոնք հասարակության և պետության կարիքների համար օտարվել են հանքարդյունաբերության կազմակերպումն իրականացնելու նպատակով:

Մասնավորապես, 2007 թվականին Կառավարությունն ընդունել է «Հայաստանի Հանրապետության Լոռու մարզի Շնողի և Թեղուտի գյուղական համայնքների վարչական սահմաններում որոշ տարածքներում բացառիկ՝ գերակա հանրային շահ ճանաչելու և հողերի նպատակային նշանակությունը փոփոխելու մասին» թիվ 1279-Ն որոշումը։ Որոշման համաձայն՝ դրա հավելվածներում թվարկված հողատարածքների ձեռք բերող է համարվում «Թեղուտ» ՓԲԸ-ն։ Դիմումատուներին պատկանող հողամասերը թվարկված են այն հողատարածքների շարքում, որոնք համարվում են օտարման ենթակա գոտիներ։

Դիմումատուներին տրվել է շուկայական գինն արտահայտող փոխհատուցում՝ օրենքով սահմանված լրացուցիչ տոկոսի ավելացմամբ:

Սույն գործերով դիմումատուները պնդել են, որ պետության կարիքների համար օտարվող սեփականությունը հանդիսացել է իրենց եկամտի միակ աղբյուրը և օտարվող սեփականության դիմաց սահմանված փոխհատուցման գումարը շատ ցածր է եղել:

**Սույն գործերով Եվրոպական դատարանն արձանագրել է** **Կոնվենցիային կից թիվ 1 արձանագրության 1-ին հոդվածի խախտում**:

Եվրոպական դատարանը նշել է, որ Կոնվենցիային կից թիվ 1 արձանագրության 1-ին հոդվածով պահանջվում է, որ ցանկացած միջամտություն պետք է ողջամտորեն համաչափ լինի հետապնդվող նպատակին:

Համապատասխան օրենսդրությամբ նախատեսված փոխհատուցման պայմանները հատուկ նշանակություն ունեն գնահատելու համար, թե արդյոք վիճարկվող միջոցառմամբ ապահովվում է անհրաժեշտ արդարացի հավասարակշռությունը և, մասնավորապես, արդյոք այն անհամաչափ բեռ է առաջացնում դիմումատուների համար:

Եվրոպական դատարանը համարել է, որ կարող են լինել այնպիսի իրավիճակներ, երբ տվյալ անշարժ գույքի շուկայական գինն արտահայտող փոխհատուցումը՝ նույնիսկ օրենքով սահմանված լրացուցիչ տոկոսի ավելացմամբ, չի համարվի բավարար փոխհատուցում՝ գույքից զրկելու դիմաց։ Եվրոպական դատարանը նշել է, որ նման իրավիճակ կարող է առաջանալ, մասնավորապես, այն դեպքում, երբ անձը զրկվում է իր եկամտի հիմնական, եթե ոչ միակ աղբյուրից, և առաջարկվող փոխհատուցումը չի համապատասխանում այդ կորստին:

Սույն գործերում դիմումատուները նշել են, որ որպես ընտանիք իրենք տնտեսապես կախված են եղել խնդրո առարկա հողերից։ Այս փաստարկը չի հերքվել Կառավարության կողմից:

Հարկ է նշել, որ այս հիմնական հայեցակետը, մասնավորապես այն, որ օտարման հետևանքով դիմումատուները կորցրել են իրենց եկամտի հիմնական աղբյուրը, հաշվի չի առնվել ներպետական դատարանների կողմից՝ հատկացվող փոխհատուցման գումարի վերաբերյալ իրենց որոշումներում։ Դատարանները որոշել են, որ անկախ հանգամանքներից, դիմումատուներին պետք է տրամադրվի փոխհատուցում, որի չափը որոշվել է օտարման ենթակա տարածքում գտնվող անշարժ գույքի գների հիման վրա։ Նրանք չեն դիտարկել այն հարցը, թե արդյոք տրամադրվող փոխհատուցումը կծածկի դիմումատուների՝ ապրուստը հոգալու միջոցներից զրկվելու հետ կապված փաստացի կորուստը, կամ արդյոք այն բավարար էր, որպեսզի նրանք ձեռք բերեն համարժեք հող այն տարածքում, որտեղ նրանք ապրում էին:

Ելնելով վերոնշյալից՝ Եվրոպական դատարանը գտել է, որ դիմումատուները ստիպված են եղել առանձին ավելորդ բեռ կրել։ Հետևաբար, վիճարկվող օտարումներն իրականացվել են Կոնվենցիային կից թիվ 1 արձանագրության 1-ին հոդվածի խախտմամբ։

**Արդարացի փոխհատուցում**

**Գործերի քննության արդյունքում Եվրոպական դատարանը Հայաստանի Հանրապետությանը պարտավորեցրել է «Ռամազյանն ընդդեմ Հայաստանի» գործով դիմումատուներին վճարել 10 400 եվրո, «Լևոն Ալիխանյանն ընդդեմ Հայաստանի» գործով դիմումատուին վճարել 17 200 եվրո, «Փարսադանյանն ընդդեմ Հայաստանի» գործով դիմումատուներին վճարել 8 600 եվրո, «Վարդանյանը և Հախվերդյանն ընդդեմ Հայաստանի» գործով դիմումատուներին վճարել 14 000 եվրո, «Մաշինյանը և Ռամազյանն ընդդեմ Հայաստանի» գործով դիմումատուներին վճարել 14 000 եվրո, «Մհեր Ալիխանյանն ընդդեմ Հայաստանի» գործով դիմումատուին վճարել 5 200 եվրո՝ որպես նյութական և ոչ նյութական վնասի հատուցում:**